16.6.2023
RO
Jurnalul Oficial al Uniunii Europene
C 214/159 Joi, 19 ianuarie 2023
4. subliniază că această definiție ar trebui să fie inclusă într-un regulament mai orizontal, precum Regulamentul privind PCP, în așa fel încât actul respectiv să cuprindă întreaga legislație a UE privind pescuitul; consideră că nicio modificare a definiției nu ar trebui să aibă un impact asupra punerii în aplicare a FEAMPA în perioada actuală; invită Comisia să abordeze această problemă în revizuirea viitoare a Regulamentului privind PCP; 5.
afirmă necesitatea de a consolida și a scurta lanțul valoric al sectorului între producător și consumator, sporind astfel oportunitățile de a realiza vânzări de la pescari către consumatori și reducând numărul de intermediari pentru a atinge, în mod ideal, un punct în care producătorul este capabil să aprovizioneze în mod direct consumatorul final cu mărfurile în cauză; subliniază necesitatea de a promova strategii de marketing, inclusiv prin promovarea de noi canale de distribuție, și de a oferi sprijin pentru mecanismele de îmbunătățire a diferențierii produselor, astfel încât să se obțină beneficii maxime pentru pescari, precum și necesitatea de a crește profitabilitatea, de a spori remunerațiile pescarilor și de a promova o distribuție corectă și adecvată a valorii adăugate pentru pescari; 6.
solicită să se asigure o repartizare mai echitabilă și mai adecvată a valorii adăugate de-a lungul lanțului valoric al sectorului și să se ia în considerare unele forme de intervenție, cum ar fi garantarea prețurilor și stabilirea de prețuri orientative, recomandându-se luarea în considerare a costurilor de producție drept variabile în acest scop, pentru a realiza obiectivul menționat anterior și a îmbunătăți veniturile pescarilor; reiterează faptul că, în cazurile în care există dezechilibre grave în acest lanț, statele membre ar trebui să aibă competența de a interveni; 7. subliniază că pescuitul la scară mică este cel mai slab segment de-a lungul lanțului valoric și că aranjamentele de marketing tind adesea să favorizeze interesele cumpărătorului, nu pe cele ale pescarilor, care au un control scăzut sau nu au control deloc asupra stabilirii prețurilor și care, în schimb, obțin câștiguri marginale pentru produsele vândute; 8.
solicită măsuri la nivelul UE sau al statelor membre axate pe protejarea sau crearea unor piețe de origine, promovând astfel canalele de comercializare preferențiale scurte pentru produsele tradiționale; subliniază importanța promovării și a protejării calităților peștelui capturat în cadrul activităților de pescuit la scară mică, cum ar fi, printre altele, prospețimea, caracterul sezonier, patrimoniul cultural și sustenabilitatea; solicită să se asigure un sprijin mai puternic pentru astfel de produse în cadrul târgurilor, al magazinelor mici și al restaurantelor, ținând cont de obiceiurile alimentare ale populației, ca modalitate de maximizare a valorii produselor pescărești locale și de promovare a dezvoltării locale; insistă asupra creării unor campanii de promovare a produselor pescărești locale, valorificând pe deplin organizarea comună a piețelor (OCP) și PCP; 9. subliniază că este necesar să se promoveze diversificarea produselor prin inițiative menite să creeze piețe noi, să pună în lumină specii comestibile și consumate mai puțin cunoscute, pentru a îmbunătăți poziția pe piață a pescuitului la scară mică, a reduce cererea de produse a căror punere la dispoziție constantă pe piață pe tot parcursul anului poate fi garantată numai prin importuri și a ajuta la reducerea presiunii pe care pescuitul o exercită asupra speciilor exploatate excesiv; reamintește că este necesar să se sprijine, în același timp, promovarea diversificării produselor în industria conservelor, și anume prin utilizarea unor specii subevaluate sau puțin consumate; 10.
solicită punerea în aplicare a unui program de formare pentru sectorul hotelier, al restaurantelor și al alimentației (HoReCa), având ca obiectiv dobândirea de cunoștințe despre produsele provenite din fructe de mare și însușirea de bune practici pentru a proteja resursele, în special sensibilizarea cu privire la evitarea vânzării și a consumului speciilor în timpul sezonului închis; 11. subliniază importanța punerii în aplicare a unor proiecte inovatoare în sectorul comerțului cu amănuntul, evidențiind activitatea de cooperare cu breslele pescarilor și cu asociațiile de pescuit la scară mică, prin care se menține o relație strânsă cu consumatorul final; 12.
invită statele membre și organizațiile producătorilor să aibă în vedere introducerea unor modalități mai bune de a promova comercializarea produselor pescărești prelucrate cu o mai mare valoare adăugată, inclusiv conservele, urmând exemplul anumitor produse agricole, precum și a unor programe pentru promovarea pe plan extern a produselor pescărești din UE, inclusiv prezentarea lor la concursuri și târguri internaționale; 13. subliniază că sectorul fructelor de mare dispune de instrumente foarte limitate, precum etichetele, disponibile consumatorilor pentru a evalua criteriile de sustenabilitate pentru segmentul aferent pescuitului la scară mică și a promova produsele cu impact scăzut asupra mediului; subliniază că etichetele, acolo unde există, ar putea deveni un dezavantaj pentru activitățile de pescuit la scară mică, deoarece accesul la unele dintre datele necesare ar putea fi dificil sau operatorii din acest sector ar putea să nu dispună de capacitatea financiară pentru a iniția un proces de certificare;